Document ID: 32004L0098

KOMISJONI DIREKTIIV 2004/98/EÜ,
30. september 2004,
millega muudetakse nõukogu direktiivi 76/769/EMÜ turustuspiirangute ning õhusõidukite hädaolukorra evakuatsioonisüsteemides pentabromodifenüüleetri kasutamise osas eesmärgiga kohandada direktiivi I lisa tehnika arenguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 1976. aasta direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega, (1) eriti selle artiklit 2a,
ning arvestades järgmist:
(1)
Pentabromodifenüüleetrit (5-BDE) kasutatakse leegiaeglustina plastiku, kanga ning muude toodete tulekaitsel.
(2)
Nõukogu 23. märtsi 1993. aasta määruse (EMÜ) nr 793/93 (registreeritud kemikaalide ohtlikkuse hindamise ja kontrolli kohta) (2) kohase riskianalüüsi põhjal peeti vajalikuks piirata 5-BDE turuleviimist ja kasutamist ning seetõttu lisati nimetatud aine direktiivi 76/769/EMÜ I lisasse.
(3)
Hiljuti on muutunud kättesaadavaks uus teave, mille kohaselt 5-BDEd kasutatakse õhusõidukite päästeliugteede ning päästeparvede erimaterjalides ning seda ei saa asendada sobivate alternatiividega ulatuslike ohutuskatsete ning kehtivate õigusaktide tõttu.
(4)
Sellistest liugteedest lähtuvad heited keskkonda ning inimeste kokkupuude nendega ei ole tõenäolised, välja arvatud hädaolukorras mõne sekundi jooksul ning ainult sel juhul, kui materjal põleb.
(5)
Võttes arvesse 5-BDE piiratud kasutusala õhusõidukite hädaolukorra evakuatsioonisüsteemides ning selle toote põhjustatud vähest mõju tervise ning keskkonna üldistele riskidele, on põhjendatud 5-BDE turuleviimise ning selle erieesmärgilise kasutamise lubamine.
(6)
Arvestades asendusprotsessi ning õhusõidukite hädaolukorrasüsteemidele loa andmist käsitlevate õigusaktide keerukust ning tõsiseid sotsiaalmajanduslikke mõjusid, on evakuatsioonisituatsioonis vajalike toodete puhul ajaliselt piiratud kõrvalekalle põhjendatud. 5-BDE kasutamise lubamine õhusõidukite hädaolukorra evakuatsioonisüsteemides säilitab õhusõidukite ohutuse, vältides vanemate hädaolukorrasüsteemide kasutuselevõtu.
(7)
Seepärast tuleks direktiivi 76/769/EMÜ vastavalt muuta.
(8)
Käesolev direktiiv ei mõjuta ühenduse õigusakte, millega on töötajate kaitseks kehtestatud miinimumnõuded, eelkõige nõukogu 12. juuni 1989. aasta direktiivi 89/391/EMÜ töötajate töötervishoiu ja tööohutuse parandamist soodustavate meetmete kehtestamise kohta (3) ning Euroopa Parlamendi ning nõukogu 29. aprilli 2004. aasta direktiivi 2004/37/EÜ töötajate kaitsmise kohta tööl kantserogeenide või mutageenidega kokkupuutest tulenevate ohtude eest (kuues üksikdirektiiv direktiivi 89/391/EMÜ artikli 16 lõikes 1 määratletud tähenduses). (4)
(9)
Käesolevas direktiivis ettenähtud meetmed on kooskõlas ohtlike ainete ja valmististe kaubanduses tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/769/EMÜ I lisa muudetakse vastavalt käesoleva direktiivi lisale.
Artikkel 2
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 1. jaanuariks 2005. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Nad kohaldavad kõnealuseid sätteid hiljemalt 1. jaanuariks 2005.
Kui liikmesriigid võtavad need õigusnormid vastu, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub Euroopa Liidu Teatajas avaldamise päeval.
Artikkel 4
Käesolev direktiiv on adresseeritud liikmesriikidele.
Brüssel, 30. september 2004

Labels: 4
1
20
8
7
15